REPUBLIKA HRVATSKA
   ZADARSKA ŽUPANIJA
    OPĆINA STARIGRAD
       Općinski načelnik   

KLASA: 320-01/18-01/03
URBROJ: 2198/09-2-18-3

Starigrad Paklenica, 22. studenog 2018. godine

Na temelju članka 66. Zakona o poljoprivredi („Narodne novine“ broj 30/15) te članka 46. Statuta Općine Starigrad („Službeni glasnik Zadarske županije“ broj 3/18 i 8/18), Općinski načelnik Općine Starigrad, dana 22. studenog 2018. godine donosi

PROGRAM
potpora u poljoprivredi za 2018. godinu

I.
Ovim Programom utvrđuju se aktivnost/i u poljoprivredi za koje će Općina Starigrad u 2018. godini dodjeljivati potpore male vrijednosti te kriteriji i postupak dodjele istih.
Potpore podrazumijevaju dodjelu bespovratnih novčanih sredstava iz Proračuna Općine Starigrad.

II.
Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom komisije (EZ) br. 1408/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (u daljnjem tekstu: Uredba de minimis).

Sukladno članku 1. Uredbe de minimis, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:
a)	potpora čiji je iznos određen na temelju cijene ili količine proizvoda stavljenih na tržište, 

b)	potpora djelatnostima vezanima uz izvoz, to jest potpora koje su izravno vezane uz izvezive količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost, 

c)	potpora uvjetovanih korištenjem domaćih umjesto uvoznih proizvoda. 

Sukladno članku 2. Uredbe de minimis, poljoprivredni proizvod znači proizvod iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

III.
Općina Starigrad će u 2018. godini će dodjeljivati potpore i to:

Mjera 1: Potpora za očuvanje izvornih pasmina pčelinjih zajednica

Mjera 1: Potpora za očuvanje izvornih pasmina pčelinjih zajednica

IV.
Sredstvima Proračuna u ukupnoj svoti 20.000,00 kuna sufinancirat će se pčelari s područja Općine Starigrad za očuvanje izvornih pasmina pčelinjih zajednica.
Potpora će se odobriti korisniku sukladno Uredbi Komisije (EU) br. 1408/2013 za uzgoj minimalno 10 pčelinjih zajednica sive pčele.

 V.
Općina Starigrad je u Proračunu osigurala sredstva u svoti 20.000,00 kuna za subvencioniranje pravnih i fizičkih osoba koja se bave primarnom poljoprivrednom proizvodnjom s područja Općine Starigrad upisanima u Upisnik poljoprivrednih gospodarstava, za očuvanje izvornih pasmina pčelinjih zajednica u iznosu od 50,00 kuna po pčelinjoj zajednici ali ne više od 2.400,00 kuna po korisniku.

Potpore odobrava općinski načelnik temeljem zahtjeva za potporu. Potrebna dokumentacija koja se prilaže kod podnošenja zahtjeva za potporu:

-	dokaz da je podnositelj zahtjeva upisan u Upisnik poljoprivrednih gospodarstava, 
-	dokaz o upisu u Evidenciju pčelara,
-	potvrdu Udruge pčelara o broju pčelinjih zajednica
-	preslika žiro-računa/IBAN, 
-	preslika osobne iskaznice
-	potvrda o stanju duga prema Općini Starigrad (izdaje Jedinstveni upravni odjel Općine Starigrad).

Podnosiocu zahtjeva za potporu koji ima dugovanja prema Općini Starigrad neće se odobriti subvencija.
Zahtjevi se podnose najkasnije do 21. prosinca 2018. godine odnosno do utroška sredstava.

Zaključak o isplati potpore donosi općinski načelnik na osnovu kojeg će Jedinstveni upravni odjel izvršiti isplatu podnositeljima zahtjeva za potporu.

VI.
Podnositelju zahtjeva odobrit će se potpora ukoliko isti ispunjava sve uvjete iz ovog
Programa.
Sukladno članku 3. Uredbe de minimis, ukupni iznos potpora male vrijednosti koji je dodijeljen pojedinom korisniku ne smije prijeći iznos od 15.000,00 EUR tijekom bilo kojeg razdoblja od tri fiskalne godine te se ta gornja granica primjenjuje bez obzira na oblik potpore ili svrhu potpore.
Slijedom prethodnog stavka, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe de minimis, bez obzira na izvor javnih sredstava i program po kojem je potpora dodijeljena

Sukladno članku 6. Uredbe de minimis, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.

VII.
Općina Starigrad je dužna korisniku potpore dostaviti obavijest da mu je dodijeljena potpora male vrijednosti sukladno Uredbi de minimis.

VIII.
Općina Starigrad će objaviti javni poziv za dodjelu potpora iz ovog Programa putem oglasne ploče i internet stranice Općine Starigrad, u kojem će se utvrditi rokovi i postupak podnošenja zahtjeva za dodjelu potpora s pripadajućom dokumentacijom.

IX.
Ovaj Program stupa na snagu danom donošenja, a nakon dobivanja pozitivnog mišljenja Ministarstva poljoprivrede o usklađenosti Programa s pravilima o potporama male vrijednosti u sektoru poljoprivrede.

									Općinski načelnik

									Krste Ramić, dipl. oec.